**Vuoden 2017 Pueblan maanjäristys** tapahtui 19. syyskuuta 2017 kello 13.14 paikallista aikaa keskisen Meksikon Pueblan osavaltiossa. Maanjäristyksen voimakkuus oli 7,1 momenttimagnitudia ja sen keskus sijaitsi 51 kilometrin syvyydessä maan alla. Maanjäristys aiheutti vahinkoja laajalla alueella ja ainakin 225 ihmisen uskotaan kuolleen järistyksessä. Taloja sortui pääkaupungissa Méxicossa noin 125 kilometrin päässä järistyskeskuksesta. Maanjäristys tapahtui alle kaksi viikkoa edellisen, noin sata ihmishenkeä Meksikon eteläosissa vieneen syyskuun 7. päivän maanjäristyksen jälkeen. Järistys sattui myös tuhansia uhreja vaatineen vuoden 1985 suuren maanjäristyksen vuosipäivänä, jolloin Meksikossa on perinteisesti pidetty maanjäristysharjoituksia.

Alueen tektoninen tausta
------------------------

Meksikon Tyynenmeren rannikko sijaitsee kahden litosfäärilaatan rajalla. Alueella mereinen Kookossaaren laatta työntyy suuremman mantereisen Pohjois-Amerikan laatan alle, mikä aiheuttaa laattojen rajan ympäristöön toistuvia maanjäristyksiä. Litosfäärilaattojen välinen alityöntövyöhyke on osa suurempaa Tyynenmeren tulirengasta. Koska Pueblan maanjäristyksen keskus sijaitsi suhteellisen kaukana noin 300 kilometriä koilliseen laattojen rajalta, maanjäristyksen uskotaan aiheutuneen Pohjois-Amerikan laatan alle astenosfääriin vajoavan Kookossaaren laatan sisäisistä jännitteistä.

Aikaisemmat tapahtumat
----------------------

Meksikon eteläosiin iski voimakas 8,1 momenttimagnitudin maanjäristys 7. syyskuuta alle kaksi viikkoa ennen Pueblan maanjäristystä. Syyskuun 19. päivä on Meksikon vuoden 1985 suuren maanjäristyksen vuosipäivä, jolloin Meksikossa perinteisesti pidetään maanjäristysharjoituksia. Monissa pääkaupungin Méxicon rakennuksissa pidettiin maanjäristyksen evakuointiharjoitus kello 11 vain noin kaksi tuntia ennen Pueblan järistystä.

Maanjäristys
------------

Maanjäristys tapahtui tiistaina 19. syyskuuta iltapäivällä kello 13.14.39 paikallista Meksikon keskistä aikaa. Sen järistyskeskus oli 51 kilometrin syvyydessä Pueblan osavaltion alueella kahdeksan kilometriä kaakkoon Atencingon kaupungista lähellä San Juan Rabosoa. Yhdysvaltain geologian tutkimuskeskus (USGS) mittasi maanjäristyksen voimakkuudeksi 7,1 momenttimagnitudiasteikolla.

* maanjäristyksen osittain sortama rakennus Méxicossamaanjäristyksen osittain sortama rakennus Méxicossa
* pelastustöitä sortuneen rakennuksen raunioilla Méxicossapelastustöitä sortuneen rakennuksen raunioilla Méxicossa
* maanjäristyksessä tuhoutunut rakennus Morelosissamaanjäristyksessä tuhoutunut rakennus Morelosissa

Vaikutukset
-----------

Maanjäristys aiheutti huomattavia vahinkoja ja ainakin 225 ihmisen kuoleman. Suuria vahinkoja kärsittiin Morelosin osavaltiossa, jossa kuoli ainakin 42 ihmistä. Pueblan osavaltiossa tiedetään kuolleen ainakin yksitoista ihmistä. Estado de Méxicon osavaltiossa on kuollut ainakin kahdeksan. Maanjäristys aiheutti tuhoa myös pääkaupungissa Méxicossa, jossa on sortui ainakin 27 rakennusta.

Lähteet
-------

1. 1 2 3 4 5 6 7 8 9 10  M 7.1 – 5km ENE of Raboso, Mexico United States Geological Survey. Viitattu 19.9.2017. (englanniksi)
2. 1 2 3  Taussi, Sari: Maanjäristys romahdutti koulurakennuksen oppilaiden niskaan Meksikon pääkaupungissa *Yle Uutiset*.  20.9.2017. Yleisradio Oy. Viitattu 20.9.2017.
3. 1 2 3 4 5  Agren, David; Lakhani, Nina ja Carroll, Rory: At least 225 dead after powerful earthquake hits central Mexico *The Guardian*.  19.9.2017, päivitetty 20.9.2017. Viitattu 20.9.2017. (englanniksi)
4. ↑  Kokkonen, Yrjö: Voimakas maanjäristys Meksikossa – rakennuksia sortunut pääkaupungissa *Yle Uutiset*.  19.9.2017. Yleisradio Oy. Viitattu 19.9.2017.
5. ↑  Dwyer, Colin: Powerful Earthquake Shakes Mexico On 32nd Anniversary Of Deadly Temblor  19.9.2017. NPR. Viitattu 19.9.2017. (englanniksi)
6. ↑  Ring of Fire National Geographic Society. Viitattu 12.9.2017. (englanniksi)
7. ↑  Skara, Marija: Meksikon maanjäristyksessä jo yli 100 kuolonuhria – uhriluku kasvaa jatkuvasti *Yle Uutiset*.  20.9.2017. Yleisradio Oy. Viitattu 20.9.2017.

Aiheesta muualla
----------------

* Kuvia tai muita tiedostoja aiheesta **Pueblan maanjäristys 2017** Wikimedia Commonsissa